CELEX: 62020TN0390
Language: el
Date: 2020-06-17 00:00:00
Title: Υπόθεση T-390/20: Προσφυγή της 17ης Ιουνίου 2020 — Scandlines Danmark και Scandlines Deutschland κατά Επιτροπής

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/45
            
         
      Προσφυγή της 17ης Ιουνίου 2020 — Scandlines Danmark και Scandlines Deutschland κατά Επιτροπής
      (Υπόθεση T-390/20)
      (2020/C 279/60)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Scandlines Danmark ApS (Κοπεγχάγη, Δανία), Scandlines Deutschland GmbH (Αμβούργο, Γερμανία) (εκπρόσωπος: L. Sandberg-Mørch, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 20ής Μαρτίου 2020 σχετικά με την κρατική ενίσχυση SA.39078 — 2019/C (πρώην 2014/N) που εφάρμοσε η Δανία υπέρ της Femern A/S για τον σχεδιασμό και την κατασκευή της σταθερής ζεύξης Fehmarn μεταξύ Δανίας και Γερμανίας·
               
            
                  —
               
               
                  να καταδικάσει την Επιτροπή στα δικαστικά έξοδα των προσφευγουσών.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής οι προσφεύγουσες προβάλλουν δύο λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η Επιτροπή παρέβη το άρθρο 107, παράγραφος 1, ΣΛΕΕ και το άρθρο 1, στοιχεία δ' και ε', του κανονισμού (ΕΕ) 2015/1589 του Συμβουλίου (1), επειδή χαρακτήρισε (i) όλες τις κρατικές εγγυήσεις και όλα τα κρατικά δάνεια που χορηγήθηκαν βάσει του νόμου περί κατασκευής του έργου ως ενιαία ad hoc ενίσχυση· και (ii) την εισφορά κεφαλαίου και όλες τις κρατικές εγγυήσεις και όλα τα κρατικά δάνεια που χορηγήθηκαν βάσει του νόμου περί σχεδιασμού του έργου ως μία ακόμη ενιαία ad hoc ενίσχυση, ενώ κάθε κρατικό δάνειο και κάθε κρατική εγγύηση θα έπρεπε να αποτελούν χωριστό ad hoc μέτρο ενίσχυσης το οποίο έπρεπε να κοινοποιείται χωριστά στην Επιτροπή κατά τον χρόνο της συμφωνίας μεταξύ της Femern A/S και των δανικών αρχών σχετικά με τους όρους κάθε κρατικού δανείου και κάθε κρατικής εγγύησης.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Επιτροπή, κρίνοντας ότι η ενίσχυση είναι συμβατή με την εσωτερική αγορά, υπέπεσε σε νομικά σφάλματα και σε πρόδηλη πλάνη εκτιμήσεως, κατά παράβαση του άρθρου 107, παράγραφος 3, στοιχείο β', ΣΛΕΕ και της ανακοίνωσης σχετικά με τα ΣΕΚΕΕ (2). Ο λόγος αυτός έχει τέσσερα επιμέρους σκέλη με τα οποία υποστηρίζεται ότι:
                  
                              —
                           
                           
                              πρώτον, η Επιτροπή εσφαλμένα χαρακτήρισε τη σταθερή ζεύξη έργο ευρωπαϊκού ενδιαφέροντος·
                           
                        
                              —
                           
                           
                              δεύτερον, η διαπίστωση της Επιτροπής ότι η ενίσχυση είναι αναγκαία είναι εσφαλμένη, διότι η ενίσχυση δεν δημιουργεί κίνητρο και δεν πληροί τις προϋποθέσεις του σεναρίου αντιπαραδείγματος και της ύπαρξης εναλλακτικού έργου, όπως αυτές εκτίθενται στην ανακοίνωση σχετικά με τα ΣΕΚΕΕ. Επίσης, η Επιτροπή υπέπεσε σε πλάνη στην προσβαλλόμενη απόφαση επειδή στηρίχθηκε σε εσφαλμένα χαμηλό ΕΠΑ, υπολογίζοντάς το επί τη βάσει μιας πολύ μικρής διάρκειας ζωής του έργου, ήτοι 40 έτη, η οποία δεν αντιστοιχεί στην πραγματική διάρκεια ζωής των υποδομών, δηλαδή στο χρονικό διάστημα κατά το οποίο η Femern A/S θα μπορεί να εκμεταλλεύεται οικονομικά τη σταθερή ζεύξη·
                           
                        
                              —
                           
                           
                              τρίτον, η διαπίστωση της Επιτροπής ότι η ενίσχυση είναι σύμφωνη με την αρχή της αναλογικότητας είναι εσφαλμένη, διότι η ενίσχυση είναι απεριόριστη χρονικά. Η Επιτροπή υπέπεσε επίσης σε ορισμένα πρόδηλα σφάλματα κατά την ανάλυση του ελλείμματος χρηματοδότησης. Στηρίχθηκε εσφαλμένα στην ως άνω πολύ μικρή διάρκεια ζωής του έργου, με αποτέλεσμα μεγαλύτερη αναλογία του κόστους επί των εσόδων από τη λειτουργία της σταθερής ζεύξης· υποεκτίμησε τα προβλεπόμενα έσοδα της Femern A/S και υπερεκτίμησε το προβλεπόμενο κόστος, ιδίως συνεκτιμώντας το λειτουργικό κόστος κατά την ανάλυση του ελλείμματος χρηματοδότησης. Τέλος, η Επιτροπή κατέληξε στο εσφαλμένο συμπέρασμα ότι το στοιχείο ενίσχυσης συνίσταται στο επιτόκιο με το οποίο υπολογίζονται οι τόκοι που καταβάλλει η Femern A/S στο Δανικό Δημόσιο, ενώ, δεδομένου ότι κανένας ιδιώτης επιχειρηματίας δεν ήταν διατεθειμένος να επενδύσει στο έργο χωρίς σημαντική κρατική ενίσχυση, το στοιχείο ενίσχυσης συνίσταται στο συνολικό ποσό των κρατικών δανείων και των δανείων που καλύπτονται από κρατικές εγγυήσεις·
                           
                        
                              —
                           
                           
                              τέταρτον, το συμπέρασμα της Επιτροπής ότι η ενίσχυση δεν προκαλεί αδικαιολόγητη στρέβλωση του ανταγωνισμού είναι εσφαλμένο, δεδομένου ότι η ενίσχυση έχει ως αποτέλεσμα τη δημιουργία δεσπόζουσας θέσης της Femern A/S στη σχετική αγορά, δημιουργεί πλεονάζουσα ικανότητα και παρέχει στην Femern A/S τη δυνατότητα να εφαρμόζει τιμές χαμηλότερες του κόστους. Τέλος, η Επιτροπή δεν έλαβε υπόψη το γεγονός ότι η ενίσχυση χρησιμοποιείται για την υποβάθμιση της πρόσβασης στον λιμένα της προσφεύγουσας στη Γερμανία. Η Επιτροπή δεν αναγνώρισε ότι αυτές οι αρνητικές συνέπειες υπερκαλύπτουν τις τυχόν θετικές συνέπειες της ενίσχυσης.
                           
                        
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015 L 248, σ. 9).
      
         (2)  Ανακοίνωση της Επιτροπής — Κριτήρια για την ανάλυση της συμβατότητας με την εσωτερική αγορά των κρατικών ενισχύσεων για την προώθηση της υλοποίησης σημαντικών έργων κοινού ευρωπαϊκού ενδιαφέροντος (ΕΕ 2014 C 188, σ. 4).